懷舊歌
作者：劉子翬
朝代：宋

paragraphs: 黄茅生煙暗村落，浩歌無復當時樂。
鄰家酒熟逆鼻香，一醉乾坤墮冥漠。
尋芳屢過垂玉軒，叉魚夜上浮清閣。
鬭牌擊鼓多伎倆，我獨旁觀惟大噱。
驚烽入座懽難保，幸得身存他勿道。
吾宗潛武卧空棺，衮臣兄弟埋荒草。
當時醉舞向花下，綠鬢朱顔各鮮好。
隙駒風燭尚須臾，數子凋零不待老。
死生細事從渠天，莫學兒女相哀憐。
一窗容膝可終隠，寇盜擾擾今連年。
王師誅鉏有漏網，死灰焰焰猶思然。
憂煎過計祇自惱，且但努力耕吾田。